《拟庭前有奇树》
明代·黎民表

嘉树媚朝阳，枝叶正相当。佳人御纨素，攀条玩其芳。

眷彼从征人，思心共飞扬。昔期别三载，今已历九霜。

繁华悦朝茂，荣耀难久常。愿折三春干，一寄龙城傍。

不惜轩车晚，所畏道路长。商声感鶗鴂，日暮愁红妆。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。